তথ্যবিবরণী নম্বর : ১৫৫৮

**সুদানে সশস্ত্র সংঘর্ষের প্রেক্ষিতে দেশটিতে বাংলাদেশি নাগরিকদের ভ্রমণ না করার পরামর্শ**

ঢাকা, ৯ বৈশাখ (২২ এপ্রিল) :

সম্প্রতি সুদানে মারাত্মক সশস্ত্র সংঘর্ষ শুরু হয়েছে যার ফলে হতাহতের ঘটনা ঘটছে এবং খাদ্য ও নিত্যপ্রয়োজনীয় দ্রব্যাদি সরবরাহে ব্যাঘাত ঘটছে। বিমানবন্দরসহ খার্তুম শহর এবং দেশের বিভিন্ন স্থানে সংঘর্ষ চলছে। তাই বাংলাদেশি নাগরিকদের জন্য এখন সুদান ভ্রমণ নিরাপদ নয়।

এ প্রেক্ষিতে সকল বাংলাদেশি নাগরিকদের পরবর্তী নির্দেশ না দেয়া পর্যন্ত সেখানে ভ্রমণ না করার পরামর্শ দেওয়া হচ্ছে। বাংলাদেশ দূতাবাস সুদানে বসবাসরত বাংলাদেশিদের এ ব্যাপারে প্রয়োজনীয় পরামর্শ প্রদান করছে।

#

মোহসিন/অনসূয়া/পরীক্ষিৎ/রবি/সুবর্ণা/সঞ্জীব/কানাই/২০২৩/১৯২৫ ঘণ্টা

তথ্যবিবরণী নম্বর : ১৫৫৭

**ঈদে দেশের অব্যাহত অগ্রযাত্রা ও বিশ্ব মুসলিমের কল্যাণ কামনা তথ্যমন্ত্রীর**

চট্টগ্রাম, ৯ বৈশাখ (২২ এপ্রিল) :

পবিত্র ঈদুলফিতরে দেশের অব্যাহত অগ্রযাত্রা ও বিশ্বের মুসলিমদের কল্যাণ কামনা করেছেন তথ্য ও সম্প্রচার মন্ত্রী ড. হাছান মাহ্‌মুদ।

ঈদুলফিতর উপলক্ষ্যে চট্টগ্রামে তার নির্বাচনি এলাকা রাঙ্গুনিয়ায় নিজগ্রাম সুখবিলাসের জামে মসজিদে ঈদের জামাতে উপস্থিত হয়ে মন্ত্রী এ প্রার্থনা করেন এবং নামাজ শেষে এলাকাবাসীর সাথে কোলাকুলি ও কুশল বিনিময় করেন।

তথ্য ও সম্প্রচারমন্ত্রী এ সময় দেশবাসীকে পবিত্র ঈদের শুভেচ্ছা জানিয়ে বলেন, আমাদের সরকারের নানাবিধ ব্যবস্থার কারণে মজুতদার ও অসাধু ব্যবসায়ীরা প্রতি বছর রমজান মাসে ঈদকে সামনে রেখে যেভাবে দ্রব্যমূল্য বাড়ানোর চেষ্টা করে এবার সেভাবে বাড়াতে পারেনি। এবারের ঈদযাত্রাও অনেক স্বস্তিদায়ক হয়েছে। মানুষ অনেক শান্তিপূর্ণভাবে ও স্বস্তির সাথে ঈদযাত্রা করতে পেরেছে।

চট্টগ্রাম ৭ আসনের সংসদ সদস্য হাছান বলেন, 'পবিত্র ঈদের এই দিনে মহান স্রষ্টার কাছে ফরিয়াদ হচ্ছে, প্রধানমন্ত্রী শেখ হাসিনার নেতৃত্বে আমাদের দেশ আজকে যেভাবে এগিয়ে যাচ্ছে, এই অগ্রযাত্রা যেন অব্যাহত থাকে। সেইসাথে দেশ থেকে ষড়যন্ত্রের রাজনীতি, সাংঘর্ষিক রাজনীতি, হিংসা ও ঘৃণার রাজনীতি যেন চিরতরে দূরীভূত হয় এবং আমরা সবাই মিলে যেন দেশের স্বার্থকে সবার ওপরে তুলে ধরতে পারি, সেই প্রার্থনা করি।'

মন্ত্রী আরো বলেন, 'বিশ্বের যে সমস্ত জায়গায় মুসলিমরা অসহায় নির্যাতনের শিকার, যেমন ফিলিস্তিনে যেন তাদের দাবি প্রতিষ্ঠিত হয়, মিয়ানমার থেকে বিতাড়িত মুসলিমদের সেদেশের সরকার যেন ফেরত নিয়ে যায়, সেটি মহান আল্লাহতা'লার কাছে প্রার্থনা করি।'

#

আকরাম/অনসূয়া/পরীক্ষিৎ/রবি/সুবর্ণা/সঞ্জীব/কানাই/২০২৩/১৮৩২ ঘণ্টা

তথ্যবিবরণী নম্বর : ১৫৫৬

**ড. এ কে আব্দুল মোমেনকে ঈদুল ফিতরের শুভেচ্ছা জানিয়েছেন বিভিন্ন দেশের পররাষ্ট্রমন্ত্রীগণ**

ঢাকা, ৯ বৈশাখ (২২ এপ্রিল) :

পবিত্র ঈদুল ফিতর উপলক্ষ্যে পররাষ্ট্রমন্ত্রী ড. এ কে আব্দুল মোমেনকে বিশ্বের বিভিন্ন দেশের পররাষ্ট্রমন্ত্রী এবং আন্তর্জাতিক বিভিন্ন সংস্থার প্রধানগণ শুভেচ্ছা জানিয়েছেন।

তুরস্কের পররাষ্ট্রমন্ত্রী মেভলুত কাভুসোগ্লু, বাহরাইনের পররাষ্ট্রমন্ত্রী ড. আব্দুল্লাতিফ বিন রশিদ আল জায়ানি, পাকিস্তানের পররাষ্ট্রমন্ত্রী বিলাওয়াল ভুট্টো জারদারি-সহ মুসলিম বিশ্বের বিভিন্ন দেশের পররাষ্ট্রমন্ত্রী ছাড়াও ইসলামিক সহযোগিতা সংস্থার (ওআইসি) মহাসচিব হিসেইন ব্রাহিম তাহা এবং ডি-৮ এর মহাসচিব ইসিয়াকা আবদুল কাদির ইমাম পররাষ্ট্রমন্ত্রী ড. এ কে আব্দুল মোমেনকে ঈদুল ফিতর উপলক্ষ্যে শুভেচ্ছা বার্তা পাঠিয়েছেন।

এসব শুভেচ্ছা বার্তায় সংশ্লিষ্ট দেশের পররাষ্ট্রমন্ত্রী এবং আন্তর্জাতিক সংস্থার মহাসচিবগণ বাংলাদেশের অব্যাহত সাফল্য ও বাংলাদেশের জনগণের কল্যাণ, সমৃদ্ধি, শান্তি ও স্থিতিশীলতা কামনা করেন। বাংলাদেশের সাথে তাঁদের বন্ধুত্বপূর্ণ সম্পর্ক ভবিষ্যতে আরো গভীর ও জোরদার হবে বলেও শুভেচ্ছা বার্তায় তাঁরা দৃঢ় আস্থা ব্যক্ত করেন।

#

মোহসিন/অনসূয়া/পরীক্ষিৎ/সুবর্ণা/সঞ্জীব/কানাই/২০২৩/১৭২০ ঘণ্টা